Iobates (mytológia)

Iobates alebo Iobatés (starogr. Ἰοβάτης – Iobates; iný prepis: Iobatés, ) je v gréckej mytológii kráľ Lýkie, svokor tiryntského kráľa Proita a hrdinu Belerofonta.

Jeho dcéra Anteia či Stheneboia, vydatá za kráľa Proita,Apollodoros, Kronika, 2,2,1. sa zamilovala do hrdinu Belerofonta, ktorému Proitos poskytol útočisko. Keďže pri zvádzaní nebola úspešná, urazila sa a obvinila ho, že ju chcel znásilniť. Ale kráľ Proitos Bellerofonta nehodlal sám potrestať, keďže bol jeho hosťom, preto ho poslal k svojmu svokrovi, kráľovi Iobatovi so zapečateným listom (hlinenej zloženej tabuľke), v ktorom previnenie opísal a žiadal, aby ho potrestal on.Apollodoros, Kronika, 2,3,1.

Lenže ani kráľ Iobates to nechcel urobiť, lebo Bellerofonta taktiež prijal ako hosťa a list si prečítal až neskôr, preto vymyslel, že mu uloží takú úlohu, ktorú nebude môcť splniť, pri ktorej mu bude hroziť istá smrť. Nešlo tu o nič menej ako zabiť Chiméru, príšernú obludu s levou hlavou, kozím telom a hadím chvostom. Bellerofontes však s pomocou olympských bohov a okrídleného kôňa Pegasa Chiméru zabil a priniesol ju kráľovi Iobatovi. Iobates mu potom dal ďalšie úlohy, ktoré boli podľa všeobecného presvedčenia nesplniteľné: zvíťaziť nad Solymami a tiež nad Amazonkami,Apollodoros, Kronika, 2,3,2. ale Bellerofontes sa znova vrátil víťazne. Iobates, ktorý už z neho dostal strach, poslal nakoniec proti nemu oddiel najsilnejších lýkijskych vojakov, ale ani jeden z vojakov sa nevrátil živý. 

S mužom, ktorý to všetko dokáže, je prospešné byť zadobre a Iobates to dobre vedel, preto Bellerofonta privítal so všetkými poctami, zbavil ho obvinenia, dal mu svoju dcéru Filonou za manželku a menoval ho dedičom lýkijskeho trónu.

 Referencie a bibliografia 



Kategória:Postavy gréckej mytológie